Í hlut Íslands koma aðeins um 100 þúsund tonn . Hafrannsóknastofnun birti rétt í þessu niðurstöður loðnumælinga sem fram hafa farið nú í janúarmánuði . Framan af truflaði slæmt tíðarfar mælingarnar en dagana 13. – 20. janúar var veður mjög gott til mælinga og á þeim tíma náði Árni Friðriksson mælingu með landgrunnsbrúninni frá Grænlandssundi austur að Bakkaflóadjúpi . Mat veiðistofns út frá þessari mælingu er um 675 þúsund tonn . Síðan segir í frétt á vef Hafrannsóknastofnunar : „ Ný aflaregla , sem stjórnvöld ákváðu að taka upp vorið 2015 , byggir á því að skilja eftir 150 þúsund tonn til hrygningar með 95% líkum . Tekur aflareglan tillit til óvissumats útreikninganna , vaxtar og náttúrulegrar dánartölu loðnu , auk þess sem afrán þorsks , ýsu og ufsa á loðnu er metið . Í samræmi við ofangreinda aflareglu verður heildaraflamark á vertíðinni 2015 / 2016 173 þúsund tonn að meðtöldum þeim afla sem búið var að veiða þegar mælingar fóru fram . " Íslendingar fá aðeins um 100 þúsund tonn í sinn hlut af loðnukvótanum því þeir þurfa að' deila leyfilegum aflaheimildum með Norðmönnum , Grænlendingum og Færeyingum .